b'\n_START_ARTICLE_\nPunaper\xc3\xa4kaklattaja\n_START_SECTION_\nKoko ja ulkon\xc3\xa4k\xc3\xb6\n_START_PARAGRAPH_\nLinnun pituus on 53\xe2\x80\x9358 cm. Naaras painaa noin 540 g ja koiras noin 640 g. Habitukseltaan ne muistuttavat kalkkunaa, sill\xc3\xa4 niill\xc3\xa4 on pieni p\xc3\xa4\xc3\xa4, pitk\xc3\xa4 pyrst\xc3\xb6 ja voimakkaat koivet. H\xc3\xb6yhenpuku on selk\xc3\xa4puolelta tummanruskea ja alapuolelta vaaleampi. P\xc3\xa4\xc3\xa4 ja jalat ovat harmaat ja alaper\xc3\xa4 punaruskea tai valkoinen, riippuen alalajista. \xc3\x84\xc3\xa4net ovat voimakkaita, kaklattavia._NEWLINE_Laji on sosiaalinen ja esiintyy pienin\xc3\xa4 parvina. Ne y\xc3\xb6pyv\xc3\xa4t perhekunnittain puussa, jolloin parveen kuuluu 2\xe2\x80\x933 aikuista ja 2\xe2\x80\x933 nuorta lintua.\n_START_SECTION_\nEsiintyminen\n_START_PARAGRAPH_\nLaji el\xc3\xa4\xc3\xa4 Etel\xc3\xa4-Amerikan pohjoisosissa Kolumbiassa, Venezuelassa ja n\xc3\xa4iden edustalla olevissa saarissa Grenadassa, Saint Vincentill\xc3\xa4, Grenadiineilla sek\xc3\xa4 Trinidad ja Tobagolla. Saarille se on ehk\xc3\xa4 levinnyt ihmisen mukana. Sen elinalueen laajuus on noin 480\xc2\xa0000 neli\xc3\xb6kilometri\xc3\xa4 ja kanta on viel\xc3\xa4 elinvoimainen, vaikka mets\xc3\xa4styspaine on kova ja kanta on paikoitellen v\xc3\xa4hentynyt voimakkaasti.\n_START_SECTION_\nElinymp\xc3\xa4rist\xc3\xb6\n_START_PARAGRAPH_\nLajin elinymp\xc3\xa4rist\xc3\xb6j\xc3\xa4 ovat mets\xc3\xa4t, pensaikkoiset avomaat ja taimikot sek\xc3\xa4 vasta kasketut mets\xc3\xa4t.\n_START_SECTION_\nLis\xc3\xa4\xc3\xa4ntyminen\n_START_PARAGRAPH_\nPesint\xc3\xa4 alkaa yleens\xc3\xa4 sadekauden alussa, tavallisesti toukokuussa. Pesint\xc3\xa4\xc3\xa4 on havaittu jo tammikuusta alkaen. Risuista rakennettu pes\xc3\xa4 on yleens\xc3\xa4 puussa, usein my\xc3\xb6s maassa. Se pesii usein toisen lajin vanhaan pes\xc3\xa4\xc3\xa4n. Naaras munii kolme tai nelj\xc3\xa4 isoa valkoista munaa, joita se hautoo yksin.\n_START_SECTION_\nRavinto\n_START_PARAGRAPH_\nPunaper\xc3\xa4kaklattaja ruokailee tavallisesti puussa etsien hedelmi\xc3\xa4, kukkia, lehti\xc3\xa4 ja siemeni\xc3\xa4.'